b'\n_START_ARTICLE_\nRudolf Mahni\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v delavski dru\xc5\xbeini v tr\xc5\xbea\xc5\xa1kem predmestju Rojan. Leta 1919 je dru\xc5\xbeina emigrirala v Ljubljano. Tu se je \xc5\xa1olal. Zaklju\xc4\x8dil je me\xc5\xa1\xc4\x8dansko \xc5\xa1olo in trgovsko akademijo. Po kon\xc4\x8danem \xc5\xa1olanju se je zaposlil v kemi\xc4\x8dni tovarni Merima v Kru\xc5\xa1evcu (Srbija) in ob delu izredo \xc5\xa1tudiral na Visoki komercialni \xc5\xa1oli v Zagrebu. Po kapitulaciji jugoslovanske vojske se je vrnil v Ljubljano, se povezal z Osvobodilno fronto in partizansko enoto, ki je delovala v okolici Malega in Velikega Lipoglava ter postal \xc4\x8dlan KPS. Njegovo ilegalno ime je bilo Rudo Brkinc. Narodnoosvobodilni borbi se je pridru\xc5\xbeil maja 1942. Med veliko fa\xc5\xa1isti\xc4\x8dno ofenzivo sredi julija 1942 je bil dodeljen Ale\xc5\xa1u Beblerju. Oktobra 1942 je z Lo\xc5\xa1kim odredom v katerem je bil namestnik politi\xc4\x8dnega komisarja bataljona od\xc5\xa1el na Primorsko. Postal je sekretar okro\xc5\xbenega komiteja KPS za ju\xc5\xbeno Primorsko, decembra zaupnik ter nato sekretar okro\xc5\xbenega komiteja KPS in okro\xc5\xbenega odbora OF brkinskega okro\xc5\xbeja, od junija do septembra 1943 je bil sekretar okrajnega komiteja KPS za ju\xc5\xbeno Primorsko, nato mesec dni \xc4\x8dlan pokrajinskega komiteja KPS za Primorsko. Od 6. oktobra 1943 je bil poloti\xc4\x8dni komisar Gori\xc5\xa1ke divizije in sodeloval v njenih bojih v Bene\xc5\xa1ki Sloveniji, kjer se je pri naselju Topolovo (ital. Topolo v ob\xc4\x8dini Grimacco) kon\xc4\x8dala njegova \xc5\xbeivljenjska pot. Njegove posmrtne ostanke so prenesli v Se\xc5\xbeano. Za narodnega heroja je bil razgla\xc5\xa1en 20. decembra 1951.'